《晚眺》
清代·张联桂

极目群峰列画图，落花风里立平芜。鸭头春水迷高下，鸦背斜阳倏有无。

乡思已随云影远，客情犹共月轮孤。万家镫火关忧乐，兴尽归来马识途。

作者简介：（1838—1897）江苏江都人，字丹叔，一字韬叔。诸生。咸丰间入资为太常寺博士。光绪间官至广西巡抚。中法战争时，已将龙州外之金龙洞，定在界外，赖其力争，得复归于中国。有《问心斋学治杂录》、《延秋吟馆诗钞》。